ועדת החוקה, חוק ומשפט, כנסת 20, פרוטוקול מספר 312, 2017-01-09 12:30

זאב בנימין בגין: אני פותח את ישיבת ועדת החוקה, חוק ומשפט בדיון קצר ברביזיה שהגיש חבר הכנסת אוסאמה סעדי בעניין הצעת חוק-יסוד: הכנסת (תיקון מס' 47) (מניעת השתתפות בבחירות בשל התבטאות מועמד).

זאב בנימין בגין: בבקשה, חבר הכנסת סעדי.

אוסאמה סעדי: אדוני היושב-ראש, חברי חברי הכנסת, הכותרת היתה "העברת נטל ההוכחה" וחברי ירד מהעניין הזה והשאיר את הסעיף היחיד בהצעה שמדברת על פסילת מועמד או רשימה והוא מבקש להוסיף את המילה "בהתבטאויותיו" במקום "במעשיו או בהתבטאויותיו".

אוסאמה סעדי: אנחנו סבורים שמדובר בפגיעה קשה בזכות חוקתית שהיא הזכות לבחור ולהיבחר והזכות לחופש ביטוי.

עודד פורר: אגב, זה לא מה שאמרת בדיון.

אוסאמה סעדי: הדוגמאות שהביא חברי בדיון הקודם כתימוכין, אותן התבטאויות של חברי כנסת אחמד טיבי, חנין זועבי, מסעוד גנאים, איימן עודה, אני חושב שנותנות לנו אות אזהרה מה עלול התיקון הזה לעשות אם באמת הוא יעבור, שיתחילו לפשפש בכל התבטאות כזאת או אחרת, וזה להבדיל מהפסיקה העקרונית שקיימת שלא צריך למצוא כותרת, או ציטוט, או מעשה שולי – אפילו מעשה שולי – אלא צריך רצף, מסכת, שזה יהיה באמת המוטו המרכזי, העיקרון המרכזי של הסיעה, של הרשימה או של המועמד.

אוסאמה סעדי: הוא גם הוא הודה ואתה הבאת ציטוטים שכיום גם, למרות שלא כתובה המילה "בהתבטאויותיו", בית המשפט נותן שיקולים גם למעשים וגם להתבטאויות, הוא מסתכל גם על מעשיו וגם על התבטאויותיו.

אוסאמה סעדי: עובדה שגם אותן דוגמאות שהביא חברי עודד פורר, גם בפסיקה של בית המשפט העליון, בין אם זה "נאום השאהידים", בין אם זה ה"מרמרה", בין אם זה התבטאויות אחרות – ואני זוכר קטעי עיתונות מפה ועד הודעה חדשה של מועמדים שביקשו לפסול.

אוסאמה סעדי: כל העניין של ועדת הבחירות המרכזית – אני כבר הכנתי והגשתי, זה כבר על שולחן הכנסת, העניין שצריך לשלול בכלל מוועדת הבחירות המרכזית את הסמכות לפסול מועמדים או לפסול רשימות.

אוסאמה סעדי: בתוך עמנו אנחנו יושבים ואני הייתי חבר בוועדת הבחירות המרכזית וראיתי איך מתנהלים הדיונים שם.

אוסאמה סעדי: עם כל הכבוד, זה לא מוסיף כבוד.

אוסאמה סעדי: לכן אנחנו מגישים את הרביזיה ומבקשים לקבל את הרביזיה.

זאב בנימין בגין: טוב, אנחנו ניגש להצבעה.

זאב בנימין בגין: מי בעד הרביזיה של חבר הכנסת סעדי?

זאב בנימין בגין: מי נגד?

זאב בנימין בגין: מי נמנע?

זאב בנימין בגין: בעד – 1

זאב בנימין בגין: נמנעים –אין

זאב בנימין בגין: 1 בעד, 4 נגד.

זאב בנימין בגין: חבר הכנסת פורר מנוע מלהצביע, הוא איננו חבר הוועדה.

זאב בנימין בגין: הרביזיה נדחתה.

עודד פורר: מה עם הרביזיה של מיכל רוזין, צריך להצביע עליה גם?

<גור בליי: לא, אין צורך.

זאב בנימין בגין: לא נכחה.

עודד פורר: תודה, אדוני.

זאב בנימין בגין: תודה, אוסאמה, תודה, עודד.

זאב בנימין בגין: בסוף זה נגמר.

זאב בנימין בגין: ישיבה זו נעולה.